Bestuurder vas wat glo oor kaping jok | Maroela Media
"Die 43-jarige man het op 18 Mei 2016 beweer hy is by die N3 Ultra City deur twee gewapende mans gekaap," het lt. Nqobile Gwala, woordvoerder van die polisie, gesê. "Hy het beweer die mans het met hom na Roosboom in Ladysmith gery, waar hy met hulle baklei het."
Volgens die vragmotorbestuurder het die twee mans daarna met sy selfoon en 'n onbekende bedrag kontant gevlug.
"Die vragmotor is later deur die Uthukela-taakspan opgespoor. Die taakspan het met hul ondersoek begin en daar is bepaal dat die vragmotorbestuurder waarskynlik oor die kaping gejok het, om die feit te verbloem dat hy in 'n ongeluk betrokke was," het Gwala bygevoeg. "Die eiendom, wat hy beweer het is gesteel, is ook in sy besit gevind."
Die man sal na verwagting binnekort in die Ladysmith-landdroshof verskyn op aanklag van dwarsboming van die gereg.